Virallinen lehti nro C 348 , 03/12/1999 s. 0011



KIRJALLINEN KYSYMYS E-4079/98 esittäjä(t): Manuel Escolá Hernando (ARE) komissiolle (14. tammikuuta 1999) Aihe: Bensiinin toimittaminen Espanjassa Espanjassa CLH-yhtiö toimittaa tärkeimmille öljy-yhtiöille polttoainetta, jota yhtiö myy vuorostaan bensiiniasemille ja yleisön käytössä oleville myyntipisteille. Huolimatta siitä, että CLH myy tuotettaan öljy-yhtiöille 15 asteen vakiolämpötilassa, eli määrätyssä tiheydessä ja tilavuudessa, öljy-yhtiöt eivät muunna bensiiniä tähän lämpötilaan toimittaessaan sitä asiakkailleen. Asiakkaille tämä merkitsee hintojen nousua heidän maksaessaan aineesta, jota ei ole olemassa, sillä tilavuus kasvaa lämpötilan noustessa ja sen myötä myös maksettavien bensiinilitrojen määrä. Voiko komissio vahvistaa asiantilan, kun otetaan huomioon ylläolevat seikat ja se, että espanjalaiset öljy-yhtiöt maksavat veroa 15-asteisesta polttoaineesta? Jos komissio vahvistaa asian, onko tämä menettely yhteisön direktiivien mukainen? Jos ei ole, mitä toimenpiteitä komissio aikoo toteuttaa? Komission jäsenen Martin Bangemanninkomission puolesta antama vastaus (19. huhtikuuta 1999) Moottoriajoneuvoihin tarkoitetun bensiinin, kuten kaikkien nesteiden, tilavuus kasvaa lämpötilan noustessa. Jos nestettä myydään tilavuuden mukaan ja tilavuuden kasvu on merkittävää, myymällä tuotetta ostolämpötilaa korkeammassa lämpötilassa voidaan saada huomattavaa voittoa. Lämpötilan mukaan tilavuudeltaan huomattavasti muuttuvat nesteet olisi mieluiten myytävä massan perusteella. Koska tuote ei ole kiinteässä olomuodossa, nesteen määrä on käytännön syistä perinteisesti kuitenkin määritelty mittaamalla nesteen tilavuus mittarein tai muilla keinoin. Tästä syystä nesteet yleensä myydään tilavuuden mukaan. Koska tilavuus riippuu lämpötilasta, mitattu tilavuus usein muunnetaan perusolosuhteita vastaavaksi arvoksi. Mittaustekniikka saattaa kuitenkin hyvinkin kehittyä tulevaisuudessa siten, että massan mittaamisesta tulisi kaupankäynnissä mahdollista automaattisen muuntamisen tai jopa massan suoran mittaamisen ansiosta. Kivennäisöljyjen verotusta hallinnoidaan kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetulla neuvoston direktiivillä 92/81/ETY(1). Sen 3 artiklan 1 kohdassa vaaditaan, että jäsenvaltioiden on kannettava kivennäisöljyistä veroa sen tilavuuden mukaan, joka sillä on 15 °C:n lämpötilassa. On siis kyseisen direktiivin mukaista, että kivennäisöljyä kulutukseen toimittava yritys maksaa veron sen tilavuuden perusteella, joka vallitsee 15 °C:ssa. Komissio ei ole tietoinen siitä, esiintyykö Espanjassa verotuksen jälkeisessä tuotantoketjussa järjestelmällistä väärinkäyttöä, joka johtuu bensiinin tilavuuden yhteydestä lämpötilaan. Komissio katsoo, että epäterveiden kaupan käytäntöjen torjuminen kuuluu ensisijaisesti jäsenvaltioiden vastuulle. Kahdessa tapauksessa toimenpiteitä voitaisiin kuitenkin toteuttaa yhteisön tasolla. Toinen olisi se, jos jäsenvaltiot rajoittaisivat teollisuustuotteiden, esimerkiksi bensiinimäärän määrittämiseen käytettävien mittausvälineiden, kauppaa sisämarkkinoilla. Toinen mahdollisuus on ottaa yhteisön sisäinen kauppa huomioon, jos jäsenvaltioiden toteuttamien toimenpiteiden katsotaan olevan tähän tarkoitukseen riittämättömiä. Koska kummankaan edellä esitetyistä tilanteista ei ole havaittu vallitsevan, komissio ei toistaiseksi aio toteuttaa toimia, jotka kohdistuisivat arvoisan parlamentin jäsenen esille tuomiin kaupan käytäntöihin Espanjassa. (1) EYVL L 316, 31.10.1992.